นิกเกอิปิดเช้าร่วง 258.10 จุด วิตกสถานการณ์ “ดอยซ์แบงก์”
นิกเกอิปิดเช้าร่วง 258.10 จุด วิตกสถานการณ์ "ดอยซ์แบงก์"
30 ก.ย. 2559

ดัชนีนิกเกอิตลาดหุ้นโตเกียวปิดภาคเช้าร่วงลงอย่างหนักในวันนี้ โดยดัชนีนิกเกอิปิดภาคเช้าร่วงลง 258.10 จุด หรือ 1.55% แตะที่ 16,435.61 จุดหลังจากตลาดหุ้นสหรัฐดิ่งลงเนื่องจากความวิตกกังวลเกี่ยวกับสถานะทางการเงินของธนาคารดอยซ์ แบงก์ นอกจากนี้ บรรยากาศการซื้อขายยังได้รับแรงกดดันจากเงินเยนที่แข็งค่าเมื่อเทียบกับดอลลาร์สหรัฐ
ตลาดหุ้นโตเกียวถูกกระหน่ำขายอย่างหนัก หลังจากมีรายงานว่า เฮดจ์ฟันด์บางแห่งที่ทำธุรกิจกับดอยซ์ แบงก์ ได้พากันถอนสินทรัพย์ออกจากธนาคารรายใหญ่ของเยอรมนีแห่งนี้
ทั้งนี้ ตลาดจับตาดูสถานการณ์ของดอยซ์ แบงก์ อย่างใกล้ชิด หลังจากกระทรวงยุติธรรมสหรัฐมีคำสั่งให้ดอยซ์ แบงก์จ่ายค่าปรับเป็นวงเงินสูงถึง 1.4 หมื่นล้านดอลลาร์ เพื่อยุติคดีความที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS)
หุ้นกลุ่มการเงินร่วงลงเนื่องจากความวิตกกังวลเกี่ยวกับภาคธนาคารของยุโรป โดยหุ้นมิตซูบิชิ ยูเอฟเจ ไฟแนนเชียล กรุ๊ป ดิ่งลง 1.8% และหุ้นโซนี ไฟแนนเชียล โฮลดิ้งส์ ร่วงลง 2.6%
หุ้นกลุ่มรถยนต์ร่วงลงหลังจากเงินเยนแข็งค่า โดยหุ้นโตโยต้า มอเตอร์ ร่วงลง 2.1% และหุ้นมาสด้า มอเตอร์ ปรับตัวลง 3.5%